ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Δεκεμβρίου 1992 για την έγκριση προγραμμάτων που υποβλήθηκαν από το Ηνωμένο Βασίλειο σχετικά με την εαρινή ιαιμία του κυπρίνου, για τον καθορισμό των συμπληρωματικών εγγυήσεων για τα κυπρινοειδή που προορίζονται για το Ηνωμένο Βασίλειο, τις νήσους του Man και Guernsey

(93/44/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 91/67/ΕΟΚ του Συμβουλίου της 28ης Ιανουαρίου 1991 σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (1), και ιδίως το άρθρο 12,

Εκτιμώντας:

ότι ο κανονισμός (ΕΟΚ) αριθ. 706/73 του Συμβουλίου της 12ης Μαρτίου 1973 περί της κοινοτικής ρυθμίσεως που εφαρμόζεται στις αγγλονορμανδικές νήσους και στη νήσο του Man σχετικά με τις συναλλαγές γεωργικών προϊόντων (2), όπως τροποποιήθηκε από τον κανονισμό (ΕΟΚ) αριθ. 1174/86 (3), προβλέπει ότι η κτηνιατρική νομοθεσία εφαρμόζεται στις εν λόγω νήσους υπό τις προϋποθέσεις που ισχύουν στο Ηνωμένο Βασίλειο για τα προϊόντα που εισάγονται στις νήσους αυτές ή εξάγονται από τις νήσους προς την Κοινότητα-

ότι τα κράτη μέλη δύνανται να υποβάλλουν στην Επιτροπή ένα προαιρετικό ή υποχρεωτικό πρόγραμμα ελέγχου για ορισμένες νόσους που προσβάλλουν τους ιχθείς-

ότι το Ηνωμένο Βασίλειο, με επιστολές της 26ης Μαΐου 1992, 31ης Ιουλίου και 9ης Οκτωβρίου 1992, υπέβαλε προγράμματα περί της εαρινής ιαιμίας του κυπρίνου για τη Μεγάλη Βρετανία και τη Βόρεια Ιρλανδία, όπως και για τις νήσους Man και Guernsey αντίστοιχα-

ότι αυτά τα προγράμματα πληρούν τους όρους που αναφέρονται στο άρθρο 12 ης οδηγίας 91/67/ΕΟΚ-

ότι επιβάλλεται να καθοριστούν οι συμπληρωματικές εγγυήσεις που μπορεί να απαιτηθούν για την εισαγωγή των κυπρινοειδών στις περιοχές εφαρμογής των προγραμμάτων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα προγράμματα σχετικά με την εαρινή ιαιμία του κυπρίνου (SVC), που υποβλήθηκαν από το Ηνωμένο Βασίλειο για τη μεγάλη Βρετανία, τη Βόρειο Ιρλανδία, τις νήσους Man και Guernsey, εγκρίνονται.

Άρθρο 2

1. Η εισαγωγή, στις περιοχές οι οποίες αναφέρονται στο άρθρο 1, των κυπρινοειδών που ανήκουν στα ευαίσθητα είδη στο SVC αριθμημένα στο παράρτημα 17 της οδηγίας 91/67/ΕΟΚ καθώς και των ωών τους, αποτελεί αντικείμενο των κάτωθι συμπληρωματικών εγγυήσεων:

α) είτε:

i) πρέπει να είναι υποχρεωτική η κοινοποίηση της SVC στην περιφέρεια καταγωγής,

ii) οι αναφορές υποψίας μόλυνσης κυπρινοειδών πρέπει αμέσως να εξετάζονται από τις επίσημες υπηρεσίες της περιφέρειας καταγωγής,

iii) οι μολυσμένες μονάδες εκτροφής ή τοποθεσίες στην περιφέρεια καταγωγής επιβάλλεται να χαρακτηρίζονται ως μολυσμένες,

iv) η εισαγωγή στη Μεγάλη Βρετανία κυπρινοειδών και των ωών τους που προέρχονται από τοποθεσές που έχουν δηλώσει ως μολυσμένες δεν επιτρέπεται από τις επίσημες υπηρεσίες της περιφέρειας καταγωγής-

β) είτε:

i) οι ιχθείς πρέπει κατά την εποχή του έτους που η SVC αναμένεται να εμφανιστεί, να έχουν υποβληθεί, για τουλάχιστον δύο έτη, σε ετήσιους ελέγχους από τις επίσημες υπηρεσίες του τόπου καταγωγής, και πρέπει παράλληλα να έχουν διεξαχθεί οι εργαστηριακές εξετάσεις για την ανίχνευση του ιού,

ii) στην περίπτωση μολυσμένων μονάδων εκτροφής, οι ιχθείς πρέπει:

- να έχουν υποβληθεί, για τουλάχιστον τρία έτη, στους ελέγχους και τις εξετάσεις που αναφέρονται στο σημείο i)- μετά από αυτή την περίοδο, τα κυπρινοειδή που πιστοποιούνται ως απαλλαγμένα της νόσου εκτίθενται στον πληθυσμό εκτροφής υπό έλεγχο για την απόδειξη απουσίας του ιού

ή

- να έχουν καταστραφεί και οι εγκαταστάσεις πρέπει να έχουν απολυμανθεί- σε αυτή την περίπτωση, η ανασύσταση του πληθυσμού εκτροφής πραγματοποιείται χρησιμοποιώντας κυπρινοειδή που πιστοποιούνται ως απαλλαγμένα της νόσου,

iii) στις μονάδες εκτροφής που αναφέρονται στα σημεία i) και ii), όλοι οι εισαγόμενοι ιχθείς πρέπει να είναι καταγωγής πιστοποιούμενης ως απαλλαγμένης της νόσου.

2. Εκτός από τους όρους που καθορίζονται στην παράγραφο 1, οι μερίδες πρέπει να συνοδεύονται από πιστοποιητικό, συμπληρωμένο από την επίσημη υπηρεσία το οποίο να βεβαιώνει ότι, ο τόπος καταγωγής πληροί τους όρους που προβλέπονται στην απόφαση 93/44/ΕΟΚ της Επιτροπής.

Άρθρο 3

Το Ηνωμένο Βασίλειο θέτει σε ισχύ τις απαραίτητες νομικές, κανονιστικές και διοικητικές διατάξεις προκειμένου να συμμορφωθεί με τα προγράμματα που αναφέρονται στο άρθρο 1 έως την 1η Ιανουαρίου 1993.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 21 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 46 της 19. 2. 1991, σ. 1.

(2) ΕΕ αριθ. L 68 της 15. 3. 1973, σ. 1.

(3) ΕΕ αριθ. L 107 της 24. 4. 1986, σ. 1.